CELEX: 32020R1536
Language: el
Date: 2020-10-22 00:00:00
Title: Εκτελεστικός κανονισμός (ΕΕ) 2020/1536 του Συμβουλίου της 22ας Οκτωβρίου 2020 για την εφαρμογή του κανονισμού (ΕΕ) 2019/796 σχετικά με περιοριστικά μέτρα κατά κυβερνοεπιθέσεων που απειλούν την Ένωση ή τα κράτη μέλη της

22.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  LI 351/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1536 ΤΟΥ ΣΥΜΒΟΥΛΙΟΥ
         της 22ας Οκτωβρίου 2020
         για την εφαρμογή του κανονισμού (ΕΕ) 2019/796 σχετικά με περιοριστικά μέτρα κατά κυβερνοεπιθέσεων που απειλούν την Ένωση ή τα κράτη μέλη της
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/796 του Συμβουλίου της 17ης Μαΐου 2019 σχετικά με περιοριστικά μέτρα κατά κυβερνοεπιθέσεων που απειλούν την Ένωση ή τα κράτη μέλη της (1), και ιδίως το άρθρο 13, παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 17 Μαΐου 2019 το Συμβούλιο εξέδωσε τον κανονισμό (ΕΕ) 2019/796.
                  
               
                     (2)
                  
                  
                     Τα στοχευμένα περιοριστικά μέτρα κατά των κυβερνοεπιθέσεων με σημαντικές επιπτώσεις οι οποίες συνιστούν εξωτερική απειλή για την Ένωση ή τα κράτη μέλη της είναι μεταξύ των μέτρων που περιλαμβάνονται στο πλαίσιο της Ένωσης για κοινή διπλωματική αντίδραση σε κακόβουλες κυβερνοδραστηριότητες (εργαλειοθήκη για την κυβερνοδιπλωματία) και αποτελούν ένα ζωτικής σημασίας μέσο για την αποτροπή και την αντιμετώπιση τέτοιων δραστηριοτήτων.
                  
               
                     (3)
                  
                  
                     Προκειμένου να υπάρξει πρόληψη, αποθάρρυνση, αποτροπή και αντιμετώπιση της συνεχιζόμενης και αυξανόμενης κακόβουλης συμπεριφοράς στον κυβερνοχώρο, θα πρέπει να συμπεριληφθούν δύο φυσικά πρόσωπα και ένας φορέας στον κατάλογο των φυσικών και νομικών προσώπων, οντοτήτων και φορέων που υπόκεινται σε περιοριστικά μέτρα που παρατίθεται στο παράρτημα I του κανονισμού (ΕΕ) 2019/796. Τα εν λόγω πρόσωπα και ο εν λόγω φορέας ευθύνονται για κυβερνοεπιθέσεις ή εμπλέκονται σε αυτές με σημαντικές επιπτώσεις οι οποίες συνιστούν εξωτερική απειλή για την Ένωση ή τα κράτη μέλη της, και ιδίως για την κυβερνοεπίθεση κατά του Ομοσπονδιακού Κοινοβουλίου της Γερμανίας (Deutscher Bundestag) που εκδηλώθηκε τον Απρίλιο και τον Μάιο του 2015.
                  
               
                     (4)
                  
                  
                     Το παράρτημα I του κανονισμού (ΕΕ) 2019/796 θα πρέπει, συνεπώς, να τροποποιηθεί αναλόγως,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το παράρτημα I του κανονισμού (ΕΕ) 2019/796 τροποποιείται σύμφωνα με το παράρτημα στον παρόντα κανονισμό.
         
         
            Άρθρο 2
            Ο παρών κανονισμός αρχίζει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 22 Οκτωβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  ΕΕ L 129I της 17.5.2019, σ. 1.
      
      
         
            ΠΑΡΑΡΤΗΜΑ
            Οι ακόλουθες καταχωρίσεις προστίθενται στον κατάλογο των φυσικών και νομικών προσώπων, οντοτήτων και φορέων που παρατίθεται στο παράρτημα I του κανονισμού (ΕΕ) 2019/796:
            
                        Α.
                     
                     
                        Φυσικά πρόσωπα
                        
                                     
                                 
                                 
                                    Όνομα
                                 
                                 
                                    Πληροφορίες ταυτοποίησης
                                 
                                 
                                    Λόγοι
                                 
                                 
                                    Ημερομηνία καταχώρισης
                                 
                              
                                    «7.
                                 
                                 
                                    Dmitry Sergeyevich BADIN
                                 
                                 
                                    Дмитрий Сергеевич БАДИН
                                    Ημερομηνία γέννησης: 15 Νοεμβρίου 1990
                                    Τόπος γέννησης: Kursk, Ρωσική Σοβιετική Ομοσπονδιακή Δημοκρατία (νυν Ρωσική Ομοσπονδία)
                                    Ιθαγένεια: Ρωσική
                                    Φύλο: άρρεν
                                 
                                 
                                    Ο Dmitry Badin συμμετείχε σε κυβερνοεπίθεση με σημαντικές επιπτώσεις κατά του Ομοσπονδιακού Κοινοβουλίου της Γερμανίας (Deutscher Bundestag).
                                    Ως αξιωματικός στρατιωτικών πληροφοριών του 85ου Κυρίου Κέντρου για Ειδικές Υπηρεσίες (GTsSS) της Κεντρικής Διεύθυνσης του Γενικού Επιτελείου των Ενόπλων Δυνάμεων της Ρωσικής Ομοσπονδίας (GU/GRU), ο Dmitry Badin συμμετείχε σε ομάδα μελών της ρωσικής υπηρεσίας στρατιωτικών πληροφοριών, οι οποίοι εξεδήλωσαν κυβερνοεπίθεση εις βάρος του Ομοσπονδιακού Κοινοβουλίου της Γερμανίας (Deutscher Bundestag) τον Απρίλιο και τον Μάιο του 2015. Η κυβερνοεπίθεση στόχευε το πληροφορικό σύστημα του κοινοβουλίου και επηρέασε τη λειτουργία του για αρκετές ημέρες. Εκλάπη ένας σημαντικός όγκος δεδομένων ενώ επλήγησαν οι λογαριασμοί ηλεκτρονικού ταχυδρομείου μεγάλου αριθμού βουλευτών καθώς και της καγκελαρίου Angela Merkel.
                                 
                                 
                                    22.10.2020
                                 
                              
                                    8.
                                 
                                 
                                    Igor Olegovich KOSTYUKOV
                                 
                                 
                                    Игорь Олегович КОСТЮКОВ
                                    Ημερομηνία γέννησης: 21 Φεβρουαρίου 1961
                                    Ιθαγένεια: Ρωσική
                                    Φύλο: άρρεν
                                 
                                 
                                    Ο Igor Kostyukov είναι ο εν ενεργεία διοικητής της Κεντρικής Διεύθυνσης του Γενικού Επιτελείου των Ενόπλων Δυνάμεων της Ρωσικής Ομοσπονδίας (GU/GRU), όπου προηγουμένως υπηρετούσε ως πρώτος αναπληρωτής διοικητής. Υπό τη διοίκησή του υπάγεται και το 85ο κύριο κέντρο για Ειδικές Υπηρεσίες (GTsSS), γνωστό και ως “στρατιωτική μονάδα 26165” (βιομηχανικά ψευδώνυμα: “APT28”, “Fancy Bear”, “Sofacy Group”, “Pawn Storm”, και “Strontium”).
                                    Με την ιδιότητα αυτή, ο Igor Kostyukov είναι υπεύθυνος για τις κυβερνοεπιθέσεις που εξαπέλυσε το GTsSS, συμπεριλαμβανομένων εκείνων με σημαντικές επιπτώσεις οι οποίες συνιστούν εξωτερική απειλή για την Ένωση ή τα κράτη μέλη της.
                                    Ειδικότερα, αξιωματικοί στρατιωτικών πληροφοριών του GTsSS συμμετείχαν σε κυβερνοεπίθεση εις βάρος του Ομοσπονδιακού Κοινοβουλίου της Γερμανίας (Deutscher Bundestag) τον Απρίλιο και τον Μάιο του 2015 και στην απόπειρα κυβερνοεπίθεσης που είχε ως στόχο την πειρατεία στο δίκτυο Wi-Fi του Οργανισμού για την Απαγόρευση των Χημικών Όπλων (ΟΑΧΟ) στις Κάτω Χώρες τον Απρίλιο του 2018.
                                    Η κυβερνοεπίθεση εις βάρος του Ομοσπονδιακού Κοινοβουλίου της Γερμανίας στόχευε το πληροφορικό σύστημα του κοινοβουλίου και επηρέασε τη λειτουργία του για αρκετές ημέρες. Εκλάπη ένας σημαντικός όγκος δεδομένων ενώ επλήγησαν λογαριασμοί ηλεκτρονικού ταχυδρομείου μεγάλου αριθμού βουλευτών καθώς και της καγκελαρίου Άνγκελα Μέρκελ.
                                 
                                 
                                    22.10.2020»
                                 
                              
                  
                        Β.
                     
                     
                        Νομικά πρόσωπα, οντότητες και φορείς
                        
                                     
                                 
                                 
                                    Όνομα
                                 
                                 
                                    Πληροφορίες ταυτοποίησης
                                 
                                 
                                    Λόγοι
                                 
                                 
                                    Ημερομηνία καταχώρισης
                                 
                              
                                    «4.
                                 
                                 
                                    85ο Κύριο Κέντρο για Ειδικές Υπηρεσίες (GTsSS) της Κεντρικής Διεύθυνσης του Γενικού Επιτελείου των Ενόπλων Δυνάμεων της Ρωσικής Ομοσπονδίας (GU/GRU)
                                 
                                 
                                    Διεύθυνση: Komsomol’skiy Prospekt, 20, Moscow, 119146, Ρωσική Ομοσπονδία
                                 
                                 
                                    Το 85ο Κύριο Κέντρο για Ειδικές Υπηρεσίες (GTsSS) της Κεντρικής Διεύθυνσης του Γενικού Επιτελείου των Ενόπλων Δυνάμεων της Ρωσικής Ομοσπονδίας (GU/GRU), γνωστό και ως “στρατιωτική μονάδα 26165” (βιομηχανικά ψευδώνυμα: “APT28”, “Fancy Bear”, “Sofacy Group”, “Pawn Storm”, και “Strontium”), είναι υπεύθυνο για κυβερνοεπιθέσεις με σημαντικές επιπτώσεις οι οποίες συνιστούν εξωτερική απειλή για την Ένωση ή τα κράτη μέλη της.
                                    Ειδικότερα, αξιωματικοί στρατιωτικών πληροφοριών του GTsSS συμμετείχαν σε κυβερνοεπίθεση εις βάρος του Ομοσπονδιακού Κοινοβουλίου της Γερμανίας (Deutscher Bundestag) τον Απρίλιο και τον Μάιο του 2015 και στην απόπειρα κυβερνοεπίθεσης που είχε ως στόχο την πειρατεία στο δίκτυο WiFi του Οργανισμού για την Απαγόρευση των Χημικών Όπλων (ΟΑΧΟ) στις Κάτω Χώρες τον Απρίλιο του 2018.
                                    Η κυβερνοεπίθεση εις βάρος του Ομοσπονδιακού Κοινοβουλίου της Γερμανίας στόχευε το πληροφορικό σύστημα του κοινοβουλίου και επηρέασε τη λειτουργία του για αρκετές ημέρες. Εκλάπη ένας σημαντικός όγκος δεδομένων ενώ επλήγησαν λογαριασμοί ηλεκτρονικού ταχυδρομείου μεγάλου αριθμού βουλευτών καθώς και της καγκελαρίου Άνγκελα Μέρκελ.
                                 
                                 
                                    22.10.2020»